贈霆伯姪
作者：姚勉
朝代：宋

paragraphs: 靈源聚英氣，融作雲霞精。
霆伯挹其秀，胸府懷光晶。
誦書過萬卷，落筆超羣英。
文章有餘力，賦詩吟性情。
短章或大篇，點翰長風生。
或吐健麗句，氣象高崢嶸。
雲濤洶萬里，出沒蛟龍驚。
或寫閒逸句，句法如天成。
微泉溜石壁，清吹調松聲。
或句和且婉，純如奏英莖。
晴風舞雪絮，曉日歌春鶑。
或句端且嚴，凜凜不可輕。
星辰列雲漢，營壘森甲兵。
變化千萬狀，發越無定名。
清標鎮浮態，沈謝隳文成。
勁氣擬古作，甫白焚詩泓。
不負飄逸姿，孰爭前輩衡。
學海不汗漫，安見酌復盈。
文章用無盡，蓋以天才宏。
宏才戲翰墨，筆勢宜如傾。
譬之一輪月，皎皎當天明。
晴輝照春夜，花柳皆敷榮。
高秋爽氣盛，桂影翻凄清。
又如百川水，滔滔地中行。
江湖風雨霽，碧色連天平。
奔流出三峽，谹吼雷霆爭。
詩歌具衆體，古人所難并。
子詩得神助，逸思隨縱橫。
失手墮之地，聲作金石鏗。
俊才有如此，九萬飛鵬程。
卑哉溝瀆中，安可容鱣鯨。
子以見吾家，人才世登瀛。
勉哉復祖業，謹勿寒宗盟。
某也習箕裘，生涯風露檠。
家徒四壁立，獨以道爲耕。
文章厭卑薾，壯志思軒轟。
紛紛笑餘子，藐視如孩嬰。
詩書自娛悅，終日關柴荆。
欣然得子至，倒屣來相迎。
佳篇出見遺，未讀顔先頳。
遷喬不擇木，求通乃於盲。
視我如土鷃，視子如鷦鵬。
英風當遠避，况敢事酬賡。
新篘日初熟，我姑酌彼觥。
晚風入簾幕，窗外斜陽晴。
紅爐坐相對，簷馬聲鏦錚。
試將今古詩，與子細共評。
幽懷味此樂，鼓瑟仍吹笙。
胡爲不留處，駕言欲西征。
清飲不可再，使我摇心旌。
努力各自愛，共濯江湖纓。